Der er stjålet minkskind til en værdi af 600.000 kroner fra en nordjysk pelsdyravler.

Natten til onsdag fik pelsdyravler Knud Larsen fra Alstrup, nær Farsø, stjålet over 1100 minkskind fra sit pelseri. Skindene var gjort klar til den store mink-auktion i København i næste uge, men endnu ukendte gerningsmænd brød ind og stjal de kostbare skind. - Det er noget værre noget. Jeg har aldrig oplevet noget lignende, siger Knud Larsen, der i dag stadig er rystet over, at nogen kunne finde på at bryde ind og stjæle fra ham. Minkskindene har en værdi af omkring 600.000 kroner.